Kommissionens forordning (EF) nr. 345/2002

af 25. februar 2002

om ændring af forordning (EF) nr. 2461/1999 om gennemførelsesbestemmelser til Rådets forordning (EF) nr. 1251/1999, for så vidt angår anvendelsen af udtagne landbrugsarealer med henblik på produktion af råvarer til fremstilling i EF af produkter, som ikke primært er bestemt til konsum eller foderbrug

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og

ud fra følgende betragtninger:

(1) I henhold til artikel 3, stk. 4, i Kommissionens forordning (EF) nr. 2461/1999(3), senest ændret ved forordning (EF) nr. 587/2001(4), kan medlemsstaterne give en landbruger tilladelse til på sin bedrift at forarbejde alle de råvarer, der er høstet på udtagne arealer. Hvis landbrugeren både er producent og står for forarbejdningen af råvaren, er der større risiko for svig. Der bør derfor indføres supplerende, særlige foranstaltninger, så der kan føres bedre kontrol med anvendelsen af råvaren.

(2) Ifølge artikel 3, stk. 4, tredje afsnit, i forordning (EF) nr. 2461/1999 er det i øvrigt påbudt at denaturere korn og olieafgrøder, der er høstet på visse udtagne arealer, og som anvendes som brændstof til opvarmning på landbrugsbedriften eller til energi- eller biobrændstofproduktion på den samme bedrift. Påbuddet er indført for at undgå, at produkterne anvendes til konsum eller foder, og indebærer, at det ikke er nødvendigt med supplerende kontrol. Da biprodukterne fra fremstillingen af nonfoodprodukter efter denatureringen ikke længere kan anvendes til konsum eller foder, hvilket især gælder oliefrø, falder rentabiliteten ved at dyrke olieafgrøder på udtagne jorder.

(3) For at afhjælpe dette problem bør medlemsstaterne kunne bemyndiges til at tillade, at den olie, der fremstilles af oliefrø, denatureres, såfremt der indføres særlige foranstaltninger til kontrol af, at hele den høstede mængde forarbejdes, at der stilles forarbejdningssikkerhed, og at denatureringen finder sted.

(4) Ifølge artikel 9 i forordning (EF) nr. 2461/1999 fastsætter medlemsstaterne hvert år repræsentative udbytter for en række råvarer og meddeler ansøgerne disse udbytter senest den 31. juli, for solsikkefrøs vedkommende dog senest den 31. august. På grund af sen såning og vanskelige vejrforhold i nogle medlemsstater er det svært at fastsætte det repræsentative udbytte for majs senest den 31. juli. For denne kornart bør der derfor være samme frist som for solsikkefrø.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 2461/1999 foretages følgende ændringer:

1) Artikel 3, stk. 4, affattes således: "4. Uanset stk. 2 og 3 kan medlemsstaterne give ansøgeren tilladelse til:

a) at anvende alt korn og alle olieafgrøder, der er henhørende under KN-kode 1201 00 90, ex 1205 00 90 og 1206 00 91, og som er høstet på visse udtagne landbrugsarealer,

i) som brændstof til opvarmning på landbrugsbedriften

ii) til energi- eller biobrændstofproduktion på landbrugsbedriften

b) på sin bedrift at forarbejde alle de råvarer, der er høstet på visse udtagne arealer, til biogas henhørende under KN-kode 2711 29 00.

I de tilfælde, der er nævnt i første afsnit, forpligter ansøgeren sig ved en erklæring, der træder i stedet for den i artikel 4 omhandlede kontrakt, til direkte at anvende eller forarbejde den råvare, der er omfattet af erklæringen.

Desuden skal ansøgeren lade hele den høstede råvaremængde veje af et organ eller en virksomhed, der udpeges af medlemsstaten, og føre et særligt regnskab over de råvarer, der anvendes, og de produkter og biprodukter, som fremkommer ved forarbejdningen. Anvendes hele planten, kan ansøgeren i stedet for at lade råvaren veje lade dens rumfang måle.

En medlemsstat, der benytter muligheden i første afsnit, iværksætter passende kontrolforanstaltninger, der skal sikre, at råvaren anvendes direkte på bedriften eller forarbejdes til biogas henhørende under KN-kode 2711 29 00.

Endvidere skal det korn og de olieafgrøder, der anvendes i henhold til første afsnit, litra a), denatureres efter en af medlemsstaten fastsat metode. Medlemsstaterne kan dog tillade, at den olie, der fremkommer ved forarbejdningen af oliefrø som fastsat i første afsnit, litra a), nr. ii), denatureres i stedet for selve frøet, såfremt denatureringen finder sted umiddelbart efter forarbejdningen til olie, og der indføres foranstaltninger til kontrol med anvendelsen af frøet. De foranstaltninger, der er nævnt i første, andet, tredje og fjerde afsnit, og efterfølgende ændringer heraf meddeles Kommissionen inden den 30. november i det år, der går forud for det produktionsår, for hvilket foranstaltningerne gælder. For produktionsåret 2001/02 og 2002/03 meddeles foranstaltningerne inden henholdsvis den 31. maj 2001 og 31. marts 2002.

Artikel 4 til 21 finder tilsvarende anvendelse."

2) Artikel 9, stk. 2, affattes således: "2. I det i stk. 1, litra b), nævnte tilfælde udpeger medlemsstaterne de lokalområder, der skal anvendes ved beregning af disse udbytter, og som eventuelt kan svare til regionerne i deres regionaliseringsplan, jf. forordning (EF) nr. 1251/1999. Hvert år inden høsten giver medlemsstaterne de berørte ansøgere meddelelse om de repræsentative udbytter:

a) senest den 31. juli for råvarer, som uden for denne ordning er omfattet af en ordning for offentligt interventionsopkøb, bortset fra majs, og for raps- og rybsfrø som nævnt i stk. 1

b) senest den 31. august for majs og for solsikkefrø som nævnt i stk. 1."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. februar 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 1.

(2) EFT L 145 af 31.5.2001, s. 16.

(3) EFT L 299 af 20.11.1999, s. 16.

(4) EFT L 86 af 27.3.2001, s. 15.